ΤΡΟΠΟΠΟΙΗΣΕΙΣ ΤΟΥ ΚΑΝΟΝΙΣΜΟΥ ΔΙΑΔΙΚΑΣΙΑΣ ΤΟΥ ΔΙΚΑΣΤΗΡΙΟΥ ΕΖΕΣ οι οποίες θεσπίστηκαν από το Δικαστήριο στις 22 Αυγούστου 1996 και εγκρίθηκαν από τις κυβερνήσεις των κρατών ΕΖΕΣ

ΤΟ ΔΙΚΑΣΤΗΡΙΟ ΕΖΕΣ,

Έχοντας υπόψη:

τη συμφωνία για την προσαρμογή ορισμένων συμφωνιών μεταξύ των κρατών ΕΖΕΣ, που υπεγράφη στις Βρυξέλλες στις 29 Δεκεμβρίου 1994, και ιδίως το άρθρο 20,

την απόφαση της επιτροπής των αντιπροσώπων των συμβαλλομένων μερών να τροποποιήσουν το πρωτόκολλο 5 περί του οργανισμού του Δικαστηρίου ΕΖΕΣ της συμφωνίας μεταξύ των κρατών ΕΖΕΣ για την ίδρυση Εποπτεύουσας Αρχής και Δικαστηρίου, η οποία εξεδόθη στις 10 Αυγούστου 1996,

ΘΕΣΠΙΖΕΙ ΤΗΝ ΑΚΟΛΟΥΘΗ ΑΠΟΦΑΣΗ:

ΚΕΦΑΛΑΙΟ Ι

ΤΡΟΠΟΠΟΙΗΣΕΙΣ

Άρθρο 1

Στο άρθρο 5 προστίθεται το ακόλουθο τέταρτο εδάφιο:

«Οι δικαστές που επιλέγονται από τον πίνακα που προβλέπεται στο άρθρο 30 τέταρτο εδάφιο της συμφωνίας κατατάσσονται μετά τους τακτικούς δικαστές. Στην περίπτωση που δύο ή περισσότεροι δικαστές αυτού του είδους ασχολούνται με την ίδια υπόθεση, η εσωτερική κατάταξή τους ορίζεται σε συνάρτηση με την ηλικία.»

Άρθρο 2

Το άρθρο 6 παράγραφος 1 αντικαθίσταται από το ακόλουθο κείμενο:

«1. Οι δικαστές εκλέγουν, σύμφωνα με το άρθρο 30 της συμφωνίας, έναν εξ αυτών ως πρόεδρο του Δικαστηρίου για διάστημα τριών ετών.»

Άρθρο 3

1. Το άρθρο 10 παράγραφος 1 αντικαθίσταται από το ακόλουθο κείμενο:

«1. Το Δικαστήριο διορίζει τον γραμματέα.»

2. Το άρθρο 10 παράγραφος 4 αντικαθίσταται από το ακόλουθο κείμενο:

«4. Ο γραμματέας διορίζεται για τριετή περίοδο. Επιτρέπεται ο αναδιορισμός του.»

3. Το άρθρο 10 παράγραφος 7 αντικαθίσταται από το ακόλουθο κείμενο:

«7. Αν ο γραμματέας παύσει να ασκεί τα καθήκοντά του πριν από τη λήξη της θητείας του, το Δικαστήριο διορίζει γραμματέα για τριετή περίοδο.»

Άρθρο 4

Το άρθρο 11 αντικαθίσταται από το ακόλουθο κείμενο:

«Το Δικαστήριο μπορεί να διορίσει, σύμφωνα με τη διαδικασία που προβλέπεται για τον γραμματέα, έναν ή περισσότερους βοηθούς γραμματείς.»

Άρθρο 5

Το άρθρο 12 αντικαθίσταται από το ακόλουθο κείμενο:

«Ο πρόεδρος ορίζει τους μονίμους ή μη μονίμους υπαλλήλους που θα ασκούν προσωρινώς τα καθήκοντα του γραμματέα σε περίπτωση απουσίας ή κωλύματος του γραμματέα ή σε περίπτωση χηρείας της θέσεώς του.»

Άρθρο 6

Το άρθρο 14 παράγραφος 5 πρώτο εδάφιο αντικαθίσταται από το ακόλουθο κείμενο:

«5. Οι ενδιαφερόμενοι μπορούν να συμβουλεύονται το πρωτόκολλο στη γραμματεία και να λαμβάνουν αντίγραφα ή αποσπάσματα σύμφωνα με τον κανονισμό τελών της γραμματείας που θεσπίζεται από το Δικαστήριο.»

Άρθρο 7

Το άρθρο 15 παράγραφος 2 αντικαθίσταται από το ακόλουθο κείμενο:

«2. Όταν χρειάζεται, ο γραμματέας επικουρεί το Δικαστήριο, τον πρόεδρο και τους δικαστές κατά την άσκηση των καθηκόντων τους.»

Άρθρο 8

Το άρθρο 17 αντικαθίσταται από το ακόλουθο κείμενο:

«Το Δικαστήριο μπορεί, υπό την επιφύλαξη των διατάξεων των άρθρων 4 και 23, να καλέσει τον γραμματέα να παρίσταται στις συνεδριάσεις του Δικαστηρίου.»

Άρθρο 9

Το άρθρο 19 αντικαθίσταται από το ακόλουθο κείμενο:

«Το Δικαστήριο θεσπίζει ή τροποποιεί τον οργανισμό των υπηρεσιών του.»

Άρθρο 10

Το άρθρο 20 αντικαθίσταται από το ακόλουθο κείμενο:

«Υπό την επιφύλαξη παραιτέρω αποφάσεων του Δικαστηρίου, ο γραμματέας μεριμνά, υπό την εποπτεία του προέδρου, για τη διοίκηση των υπηρεσιών του Δικαστηρίου, την οικονομική του διαχείριση και τη λογιστική του υπηρεσία.»

Άρθρο 11

Το άρθρο 22 αντικαθίσταται από το ακόλουθο κείμενο:

«1. Οι αποφάσεις του Δικαστηρίου είναι έγκυρες μόνον εφόσον παρίστανται όλα τα μέλη του στις διασκέψεις. Πάντως, αποφάσεις του Δικαστηρίου για διοικητικά θέματα μπορούν να λαμβάνονται παρουσία δύο δικαστών. Σε αυτήν την περίπτωση, ο πρόεδρος έχει αποφασιστική ψήφο.

2. Αν μετά τη σύγκληση του Δικαστηρίου διαπιστωθεί ότι δεν επιτυγχάνεται απαρτία, ο πρόεδρος αναβάλλει τη συνεδρίαση μέχρις ότου επιτευχθεί απαρτία.»

Άρθρο 12

Το άρθρο 24 παράγραφος 1 δεύτερο εδάφιο αντικαθίσταται από το ακόλουθο κείμενο:

«Κατά τις δικαστικές διακοπές, η προεδρία ασκείται στην έδρα του Δικαστηρίου είτε από τον πρόεδρο είτε από έναν δικαστή που ορίζεται από τον πρόεδρο ως αντικαταστάτης του.»

Άρθρο 13

Το άρθρο 25 παράγραφος 4 αντικαθίσταται από το ακόλουθο κείμενο:

«4. Κατ' αίτηση ενός διαδίκου ή παρεμβαίνοντος άλλου πλην κράτους της ΕΖΕΣ, της Εποπτεύουσας Αρχής της ΕΖΕΣ, της Κοινότητας ή της Επιτροπής των ΕΚ, το Δικαστήριο δύναται, αν το κρίνει αναγκαίο, να επιτρέψει σ' αυτόν τον διάδικο ή παρεμβαίνοντα να χρησιμοποιήσει, κατά την προφορική διαδικασία, μια επίσημη γλώσσα κράτους της ΕΖΕΣ ή των Ευρωπαϊκών Κοινοτήτων, όταν απευθύνεται στο Δικαστήριο ή όταν το Δικαστήριο απευθύνεται σ' αυτόν. Το Δικαστήριο μεριμνά για τη διερμηνεία από και προς την αγγλική. Η αίτηση αυτή πρέπει να υποβληθεί δύο εβδομάδες το αργότερο πριν από την προφορική διαδικασία.»

Άρθρο 14

Το άρθρο 26 αντικαθίσταται από το ακόλουθο κείμενο:

«Εφόσον οι μάρτυρες ή πραγματογνώμονες δηλώσουν ότι δεν μπορούν να εκφραστούν επαρκώς στην αγγλική, το Δικαστήριο τους επιτρέπει να διατυπώσουν τις καταθέσεις τους σε άλλη γλώσσα. Το Δικαστήριο μεριμνά για τη διερμηνεία από και προς την αγγλική. Η αίτηση αυτή πρέπει κανονικά να υποβληθεί δύο εβδομάδες το αργότερο πριν από την προφορική διαδικασία.»

Άρθρο 15

Το άρθρο 27 αντικαθίσταται από το ακόλουθο κείμενο:

«1. Όταν κατατίθεται στο Δικαστήριο αίτηση γνωμοδοτήσεως σύμφωνα με το άρθρο 34 της συμφωνίας, το αιτούν δικαστήριο δύναται να διατυπώσει την αίτηση στη γλώσσα διαδικασίας της υποθέσεως που εκκρεμεί ενώπιόν του. Το Δικαστήριο μεριμνά για τη μετάφραση προς την αγγλική.

2. Το αιτούν δικαστήριο και οι διάδικοι δύνανται να καταθέτουν έγγραφα στη γλώσσα διαδικασίας της εκκρεμούς ενώπιον του εν λόγω δικαστηρίου υποθέσεως. Τα έγγραφα αυτά μεταφράζονται στην αγγλική κατά το μέτρο που κρίνεται αναγκαίο από το Δικαστήριο. Το Δικαστήριο μεριμνά για τη μετάφραση.

3. Το Δικαστήριο μεριμνά για τη μετάφραση της εκθέσεως του εισηγητή δικαστή, ώστε να διατίθεται αυτή στην αγγλική και στη γλώσσα διαδικασίας της υποθέσεως που εκκρεμεί ενώπιον του αιτούντος δικαστηρίου.

4. Οι διάδικοι της κύριας δίκης δικαιούνται, όταν απευθύνονται προφορικά στο Δικαστήριο και όταν το Δικαστήριο απευθύνεται προφορικά σ' αυτούς, να χρησιμοποιούν τη γλώσσα διαδικασίας της υποθέσεως που εκκρεμεί ενώπιον του αιτούντος δικαστηρίου. Το Δικαστήριο μεριμνά για τη διερμηνεία από και προς την αγγλική. Ο διάδικος ο οποίος επιθυμεί να χρησιμοποιήσει μια άλλη γλώσσα, υποχρεούται να ειδοποιήσει σχετικώς τον γραμματέα δύο εβδομάδες το αργότερο πριν από την προφορική διαδικασία.

5. Η γνωμοδότηση του Δικαστηρίου εκδίδεται στη γλώσσα της αιτήσεως και στην αγγλική. Το κείμενο της γνωμοδοτήσεως είναι αυθεντικό στις γλώσσες αυτές.»

Άρθρο 16

Το άρθρο 28 παράγραφος 1 αντικαθίσταται από το ακόλουθο κείμενο:

«1. Οι εκπρόσωποι, οι σύμβουλοι και οι δικηγόροι που εμφαίνονται ενώπιον του Δικαστηρίου ή ενώπιον της δικαστικής αρχής που ενεργεί κατόπιν σχετικής εντολής του απολαύουν ασυλίας για όσα αναπτύσσουν προφορικώς ή εγγράφως σχετικά με την υπόθεση ή τους διαδίκους.»

Άρθρο 17

Το άρθρο 29 στοιχείο α) αντικαθίσταται από το ακόλουθο κείμενο:

«α) οι εκπρόσωποι, με επίσημο έγγραφο που εκδίδεται από τον διάδικο που εκπροσωπούν και του οποίου αντίγραφο κοινοποιείται αμέσως στο γραμματέα 7»

Άρθρο 18

1. Το άρθρο 33 παράγραφος 1 στοιχείο β) αντικαθίσταται από το ακόλουθο κείμενο:

«β) προσδιορισμό του καθού ή των καθών 7».

2. Το άρθρο 33 παράγραφος 3 αντικαθίσταται από το ακόλουθο κείμενο:

«3. Ο πληρεξούσιος δικηγόρος οφείλει να καταθέσει στη γραμματεία αποδεικτικό νομιμοποιήσεώς του που να βεβαιώνει ότι είναι εγγεγραμμένος στο δικηγορικό σύλλογο ενός από τα συμβαλλόμενα στη συμφωνία για τον Ευρωπαϊκό Οικονομικό Χώρο μέρη.»

Άρθρο 19

1. Το άρθρο 48 παράγραφος 1 αντικαθίσταται από το ακόλουθο κείμενο:

«1. Ο γραμματέας ή ένας δικαστής οριζόμενος από τον πρόεδρο τηρούν τα πρακτικά κάθε συνεδριάσεως.»

2. Το άρθρο 48 παράγραφος 3 αντικαθίσταται από το ακόλουθο κείμενο:

«3. Τα πρακτικά υπογράφονται από τον πρόεδρο και τον γραμματέα ή από τον δικαστή που έχει ορισθεί να τηρεί τα πρακτικά και αποτελούν δημόσιο έγγραφο.»

Άρθρο 20

Το άρθρο 52 παράγραφος 7 αντικαθίσταται από το ακόλουθο κείμενο:

«7. Για κάθε μαρτυρική κατάθεση, ο γραμματέας ή ένας δικαστής οριζόμενος από τον πρόεδρο συντάσσουν πρακτικά, τα οποία περιλαμβάνουν, πέραν των στοιχείων του άρθρου 48 παράγραφος 2, το ονοματεπώνυμο, την ιδιότητα και την κατοικία των μαρτύρων και το περιεχόμενο της καταθέσεώς τους.

Τα πρακτικά υπογράφονται από τον πρόεδρο ή τον εισηγητή δικαστή στον οποίο έχει ανατεθεί η εξέταση του μάρτυρα, καθώς και από τον γραμματέα ή το δικαστή που έχει ορισθεί για τη σύνταξη των πρακτικών. Πριν από τις υπογραφές αυτές, παρέχεται η δυνατότητα στον μάρτυρα να ελέγξει το περιεχόμενο των πρακτικών και να τα υπογράψει.

Τα πρακτικά αποτελούν δημόσιο έγγραφο.»

Άρθρο 21

1. Το άρθρο 59 παράγραφος 1 αντικαθίσταται από το ακόλουθο κείμενο:

«1. Ο γραμματέας ή ένας δικαστής οριζόμενος από τον πρόεδρο τηρούν τα πρακτικά κάθε συνεδριάσεως.»

2. Το άρθρο 59 παράγραφος 3 αντικαθίσταται από το ακόλουθο κείμενο:

«3. Τα πρακτικά υπογράφονται από τον πρόεδρο και τον γραμματέα ή το δικαστή που έχει ορισθεί για τη σύνταξη των πρακτικών και αποτελούν δημόσιο έγγραφο.»

Άρθρο 22

Το άρθρο 75 παράγραφος 1 αντικαθίσταται από το ακόλουθο κείμενο:

«1. Η επίδοση εγγράφου σε κράτος της ΕΖΕΣ, στην Εποπτεύουσα Αρχή της ΕΖΕΣ, στην Κοινότητα ή στην Επιτροπή των ΕΚ συντελείται την ημέρα κατά την οποία, στην έδρα του Δικαστηρίου, η Μόνιμη Αντιπροσωπεία του ενδιαφερομένου κράτους, ή η Μόνιμη Αντιπροσωπεία της Επιτροπής των ΕΚ ή του Συμβουλίου της Ευρωπαϊκής Ενώσεως ή η Εποπτεύουσα Αρχή της ΕΖΕΣ ειδοποιήθηκε με ταχυδρομική επιστολή ή με τηλεαντίγραφο ότι το εν λόγω έγγραφο ευρίσκεται στη διάθεσή της στο Δικαστήριο.»

Άρθρο 23

Το άρθρο 79 αντικαθίσταται από το ακόλουθο κείμενο:

«1. Η διαδικασία μπορεί να ανασταλεί με απόφαση του προέδρου, αφού ακουστούν ο εισηγητής δικαστής και, πλην της περιπτώσεως αιτήσεως γνωμοδοτήσεως κατά το άρθρο 96, οι διάδικοι.

Η επανάληψη της διαδικασίας αποφασίζεται κατά τον ίδιο τρόπο.

Οι αποφάσεις που προβλέπονται στην παρούσα παράγραφο επιδίδονται στους διαδίκους.

2. Η αναστολή της διαδικασίας ισχύει από την ημερομηνία που αναφέρεται στην απόφαση περί αναστολής ή, ελλείψει σχετικής ενδείξεως, από την ημερομηνία εκδόσεως της αποφάσεως.

Κατά τη διάρκεια της αναστολής, ουδεμία δικονομική προθεσμία λήγει έναντι των διαδίκων.

3. Αν στην απόφαση περί αναστολής δεν έχει ορισθεί ημερομηνία λήξεως της αναστολής, η αναστολή λήγει την ημερομηνία που αναφέρεται στην απόφαση περί επαναλήψεως της διαδικασίας ή, ελλείψει σχετικής ενδείξεως, την ημερομηνία εκδόσεως της αποφάσεως περί επαναλήψεως της διαδικασίας.

Από την ημερομηνία επαναλήψεως της διαδικασίας, οι δικονομικές προθεσμίες αρχίζουν να τρέχουν από την αρχή.»

Άρθρο 24

Το άρθρο 89 παράγραφος 1 δεύτερο εδάφιο στοιχείο ζ) αντικαθίσταται από το ακόλουθο κείμενο:

«ζ) έκθεση των περιστατικών που θεμελιώνουν το δικαίωμα προς παρέμβαση, όταν η αίτηση υποβάλλεται σύμφωνα με το άρθρο 36 παράγραφος 2 του Οργανισμού.»

Άρθρο 25

Το άρθρο 98 δεύτερο εδάφιο αντικαθίσταται από το ακόλουθο κείμενο:

«Επίσημη μετάφραση του παρόντος κανονισμού γίνεται από το Δικαστήριο στη γερμανική, την ισλανδική και τη νορβηγική γλώσσα.»

Άρθρο 26

Τα παραρτήματα Ι, ΙΙ και ΙΙΙ αντικαθίστανται από το ακόλουθο κείμενο:

«ΠΑΡΑΡΤΗΜΑ Ι

Πίνακας των εθνικών αρχών που αναφέρονται στο άρθρο 55 παράγραφος 1

ΙΣΛΑΝΔΙΑ

Το Υπουργείο Δικαιοσύνης και Εκκλησιαστικών Υποθέσεων

ΛΙΧΤΕΝΣΤΑΪΝ

Το Υπουργείο Δικαιοσύνης

ΝΟΡΒΗΓΙΑ

Το Βασιλικό Υπουργείο Δικαιοσύνης και Αστυνομίας

ΠΑΡΑΡΤΗΜΑ ΙΙ

Πίνακας των εθνικών αρχών που αναφέρονται στο άρθρο 58 παράγραφος 3 πρώτο εδάφιο

ΙΣΛΑΝΔΙΑ

Το Υπουργείο Δικαιοσύνης και Εκκλησιαστικών Υποθέσεων

ΛΙΧΤΕΝΣΤΑΪΝ

Το Υπουργείο Δικαιοσύνης

ΝΟΡΒΗΓΙΑ

Το Βασιλικό Υπουργείο Δικαιοσύνης και Αστυνομίας

ΠΑΡΑΡΤΗΜΑ ΙΙΙ

Πίνακας των εθνικών αρχών που αναφέρονται στο άρθρο 72 παράγραφος 5

ΙΣΛΑΝΔΙΑ

Το Υπουργείο Δικαιοσύνης και Εκκλησιαστικών Υποθέσεων

ΛΙΧΤΕΝΣΤΑΪΝ

Το Υπουργείο Δικαιοσύνης

ΝΟΡΒΗΓΙΑ

Το Βασιλικό Υπουργείο Δικαιοσύνης και Αστυνομίας».

ΚΕΦΑΛΑΙΟ ΙΙ

ΤΕΛΙΚΗ ΔΙΑΤΑΞΗ

Άρθρο 27

1. Η παρούσα απόφαση αρχίζει να ισχύει την 1η Σεπτεμβρίου 1996.

2. Η παρούσα απόφαση, το κείμενο της οποίας είναι αυθεντικό στην αγγλική γλώσσα, δημοσιεύεται στο τμήμα ΕΟΧ και στο Συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.

3. Επίσημη μετάφραση της παρούσας απόφασης γίνεται από το Δικαστήριο στη γερμανική, την ισλανδική και τη νορβηγική γλώσσα.